**Teisė susipažinti su duomenimis.**

**Kaip duomenų subjektas gali ją įgyvendinti?**

(Bendrojo duomenų apsaugos reglamento 15 straipsnis)

Jūs, kaip duomenų subjektas, turite teisę susipažinti su savo duomenimis, t. y. iš duomenų valdytojo gauti patvirtinimą, ar jis tvarko su Jumis susijusius asmens duomenis, o jei tokie duomenys yra tvarkomi, turite teisę susipažinti su jais ir gauti toliau išvardytą informaciją (toliau – informacija apie asmens duomenis):

* + Kokiais tikslais yra tvarkomi Jūsų asmens duomenys;
  + Kam buvo arba bus (gali būti) atskleisti Jūsų asmens duomenys;
  + Numatomą Jūsų asmens duomenų saugojimo laikotarpį. Jei neįmanoma nustatyti asmens duomenų saugojimo laikotarpio, Jūs turite teisę būti informuotas, kuo remiamasi (kokie kriterijai taikomi) nustatant asmens duomenų saugojimo laikotarpį;
  + Teisę prašyti duomenų valdytojo ištaisyti arba ištrinti asmens duomenis ar apriboti su Jumis susijusių asmens duomenų tvarkymą arba nesutikti su tokiu tvarkymu;
  + Teisę pateikti skundą Valstybinei duomenų apsaugos inspekcijai (toliau – Inspekcija);
  + Kai Jūsų asmens duomenys renkami ne iš Jūsų, gauti visą duomenų valdytojo turimą informaciją apie Jūsų asmens duomenų gavimo šaltinius;
  + Tai, kad esama automatizuoto sprendimų priėmimo, įskaitant profiliavimą, ir informaciją apie loginį jo pagrindimą, taip pat tokio duomenų tvarkymo reikšmę ir numatomas pasekmes Jums;
  + Kai Jūsų asmens duomenys perduodami į trečiąją valstybę arba tarptautinei organizacijai, apie tinkamas su duomenų perdavimu susijusias apsaugos priemones.

Norėdami pasinaudoti šia teise, turite teisę duomenų valdytojui žodžiu arba raštu pateikti prašymą, kad duomenų valdytojas patvirtintų, ar jis tvarko Jūsų asmens duomenis. Duomenų valdytojai savo veikloje tokius prašymus gali vadinti skirtingai, pavyzdžiui, „prašymas suteikti prieigą prie asmens duomenų“, „prašymas susipažinti su duomenimis“ ir pan. (toliau – prašymas susipažinti su duomenimis).

Tam, kad turėtumėte įrodymą apie prašymo susipažinti su duomenimis pateikimą žodžiu, rekomenduojame, kai tik galėsite, jį pateikti ir raštu. Atkreipkite dėmesį, kokia yra duomenų valdytojo, kuriam teikiate prašymą susipažinti su duomenimis, prašymų priėmimo tvarka, pavyzdžiui, siekiant tinkamai Jus identifikuoti, Jūsų gali būti paprašyta prašymą susipažinti su duomenimis, teikiamą elektroninių ryšių priemonėmis, pasirašyti elektroniniu parašu.

**Teisės susipažinti su duomenimis įgyvendinimas**

***1 žingsnis:***

- Išsiaiškinkite, kam ir kokiu adresu turite pateikti prašymą susipažinti su duomenimis;

- Nuspręskite, su kokiais savo duomenimis ar informacija apie duomenų tvarkymą Jūs norite susipažinti.

* + 1. ***žingsnis:***
* Nurodykite savo vardą, pavardę ir kitą informaciją, kuri yra būtina Jūsų tapatybei nustatyti bei savo kontaktinius duomenis.

***3 žingsnis:***

Prašymą susipažinti su duomenimis duomenų valdytojui asmuo gali pateikti:

- Raštu (tiesiogiai atvykti pas duomenų valdytoją, atsiųsti paštu ar per pasiuntinį);

- Elektroniniu būdu, pavyzdžiui, el. pašto adresu. Elektroniniu būdu pateiktas prašymas sudaromas taip, kad duomenų valdytojas galėtų atpažinti elektroninio dokumento formatą ir prašymo turinį, identifikuoti elektroninį parašą ir prašymą pateikusį asmenį.

Prašyme turi būti aiškiai nurodyta, ko prašote:

* Duomenų valdytojo patvirtinti, kad duomenų valdytojas tvarko / netvarko Jūsų asmens duomenis (tuo atveju, jei Jūs pageidaujate gauti patvirtinimą tik apie kai kurių Jūsų duomenų tvarkymą / netvarkymą, prašyme susipažinti su duomenimis aiškiai įvardykite, kokie tai duomenys);
* Kokią informaciją apie asmens duomenis Jūs pageidaujate sužinoti (pvz., duomenų tvarkymo tikslus ir laikotarpį);
* Pageidaujate gauti visų duomenų valdytojo tvarkomų Jūsų asmens duomenų kopijas, ar tik dalies iš jų (nurodykite, kokias Jūsų asmens duomenų kopijas duomenų valdytojas Jums turi pateikti (pvz., Jūsų asmens byla; asmenų „A“ ir „B“ susirašinėjimas el. laiškais nuo 2019-01-01 iki 2019-02-05; 2019-05-07 vaizdo duomenys nuo 15 val. 30 min. iki 16 val. 00 min. ir pan.).

Svarbu, kad duomenų valdytojui Jūsų pateikiama informacija būtų aiškiai išdėstyta. Nepamirškite pateikti ir kitą informaciją, kuri, Jūsų manymu, gali padėti duomenų valdytojui įgyvendinti Jūsų prašymą susipažinti su duomenimis, pavyzdžiui, vaizdo stebėjimo duomenų ar susirašinėjimo duomenų tiksli data ir laikas duomenų valdytojui padės aiškiau suprasti, kokių duomenų Jūs pageidaujate.

|  |
| --- |
| ***Prašymo susipažinti su duomenimis pavyzdys***  *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*  *(duomenų subjekto (fizinio asmens) vardas, pavardė)*  *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*  (Adresas)  *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*  (Telefono ryšio numeris ar elektroninio pašto adresas (nurodoma duomenų subjektui pageidaujant)  *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*  *(Adresato pavadinimas ir adresas)*  **PRAŠYMAS**  **SUSIPAŽINTI SU DUOMENIMIS**  \_\_\_\_\_\_\_\_\_\_\_\_\_\_\_\_\_\_\_\_  (data)  \_\_\_\_\_\_\_\_\_\_\_\_\_  (sudarymo vieta)  Vadovaudamasis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – BDAR) 15 straipsniu, **p r a š a u**:   * + - 1. **Patvirtinti**, ar \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   *(duomenų valdytojo pavadinimas arba vardas, pavardė)*  tvarko mano asmens duomenis[[1]](#footnote-1)*.*   * + - 1. Teigiamo atsakymo atveju, **pateikti**:   1. Mano nurodytų asmens duomenų kopiją[[2]](#footnote-2);   2. Šią informaciją[[3]](#footnote-3):   Kokiais tikslais yra tvarkomi asmens duomenys;  Kam buvo arba bus atskleisti asmens duomenys;  Numatomą duomenų saugojimo laikotarpį. Jei neįmanoma nustatyti duomenų saugojimo laikotarpio, nurodykite, kuo remiamasi (kokie kriterijai taikomi) jam nustatant;  Nurodykite, kokie yra asmens duomenų gavimo šaltiniai[[4]](#footnote-4);  Ar esama automatizuoto sprendimų priėmimo, įskaitant profiliavimą. Teigiamo atsakymo atveju, nurodykite loginį jo pagrindimą, taip pat tokio duomenų tvarkymo reikšmę ir numatomas pasekmes man;  Jei asmens duomenys perduodami į trečiąją valstybę arba tarptautinei organizacijai, nurodykite, kokių su duomenų perdavimu susijusių apsaugos priemonių imtasi.  Norėčiau, kad atsakytumėte į mano prašymą ir pateiktumėte prašomą informaciją šiuo būdu: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.  *(nurodykite adresą ir (ar) el. pašto adresą)*  Tuo atveju, jei Jums trūksta informacijos, susijusios su mano prašymu, ar vadovaujantis BDAR 12 straipsnio 5 dalies ir (ar) 15 straipsnio 3 dalies nuostatomis, aš turiu sumokėti Jūsų administracines išlaidas už mano prašomų asmens duomenų kopijų ar kitos mano prašomos informacijos pateikimą, **p r a š a u** mane apie tai nedelsiant informuoti pirmiau nurodytu būdu.  Pažymiu, kad BDAR 12 straipsnio 3 dalies nuostatos įpareigoja Jus atsakyti arba mane informuoti apie termino pratęsimą **per vieną kalendorinį mėnesį.**  \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  *(Parašas)* *(Vardas, pavardė)* |

***4* *žingsnis:***

Išsaugokite prašymo susipažinti su duomenimis pateikimo įrodymus, pvz.:

* Jei prašymą susipažinti su duomenimis duomenų valdytojui įteikiate asmeniškai nuvykęs pas jį, išsaugokite šio prašymo kopiją su duomenų valdytojo žyma „Gauta“;
* Jei prašymą susipažinti su duomenimis siunčiate paštu ar per kurjerį, išsaugokite bet kokį šio prašymo siuntimo įrodymą;
* Jei prašymą susipažinti su duomenimis siunčiate el. paštu, išsaugokite el. laišką, kuriuo išsiuntėte prašymą.

**Kada teikti pakartotinį prašymą susipažinti su duomenimis?**

Jūs turite teisę valdytojui pateikti pakartotinį prašymą susipažinti su duomenimis. Prieš teikiant pakartotinį prašymą susipažinti su duomenimis, turėtumėte įvertinti, ar:

- Tikėtina, kad nuo paskutinio prašymo susipažinti su duomenimis pateikimo pasikeitė Jūsų duomenys, su kuriais prašėte susipažinti;

- Praėjo pakankamai laiko, kad būtų galima prašyti atnaujintos informacijos, kaip naudojami Jūsų duomenys; arba

- Duomenų valdytojas neseniai pakeitė savo veiklą ar veiklos procesus.

**Ką daryti, jei duomenų valdytojas tinkamai neįgyvendina Jūsų teisės susipažinti su duomenimis?**

Iš pradžių rekomenduotina visus su teisės susipažinti su duomenimis susijusius klausimus spręsti kreipiantis į duomenų valdytoją. Jei duomenų valdytojas tinkamai neįgyvendina Jūsų teisės susipažinti su duomenimis arba jo veiksmai kitaip pažeidžia asmens duomenų apsaugą reglamentuojančius teisės aktus, Jūs turite teisę pateikti skundą Inspekcijai (informacija apie skundų pateikimą Inspekcijai galite rasti Inspekcijos svetainėje adresu: <https://vdai.lrv.lt/lt/veiklos-sritys-1/skundu-nagrinejimas>) arba savo pažeistas teises ginti teisme.

**Ką duomenų valdytojas turi daryti gavęs Jūsų prašymą susipažinti su duomenimis?**

Jei duomenų valdytojui pagrįstai reikia daugiau informacijos, kad jis galėtų Jus identifikuoti ar surasti Jūsų prašomus duomenis, prieš pradėdamas vykdyti prašymą susipažinti su duomenimis, jis turi teisę paprašyti pateikti reikiamą informaciją, pavyzdžiui, mokėtojo kodą, asmens kodą ar kt. identifikatorių.

Atsakydamas į Jūsų prašymą susipažinti su duomenimis, duomenų valdytojas turėtų pateikti Jūsų prašomų duomenų kopiją, nebent pateikdamas prašymą susipažinti su duomenimis Jūs nurodėte, kad asmens duomenų kopijos Jums nėra reikalingos. Jei prašymas susipažinti su duomenimis yra pateiktas elektronine forma, elektronine forma gausite ir informaciją apie tvarkomus asmens duomenis, nebent prašysite ją pateikti kita forma.

Duomenų valdytojui atsisakius įgyvendinti Jūsų teisę susipažinti su duomenimis, jis nedelsdamas, tačiau ne vėliau kaip per vieną mėnesį nuo tokio prašymo gavimo dienos, informuoja duomenų subjektą apie atsisakymo priežastis ir apie Jūsų teisę pateikti skundą Inspekcijai arba kreiptis į teismą.

**Per kokį terminą duomenų valdytojas Jums turi atsakyti?**

Duomenų valdytojas Jums turi atsakyti ne vėliau kaip per vieną kalendorinį mėnesį nuo prašymo susipažinti su duomenimis gavimo dienos. Atsižvelgiant į prašymų sudėtingumą ir skaičių, šis laikotarpis gali būti pratęstas dar dviem kalendoriniams mėnesiams. Apie laikotarpio pratęsimą duomenų valdytojas privalo Jus informuoti per vieną kalendorinį mėnesį nuo prašymo gavimo dienos.

**Ar duomenų valdytojas turi teisę atsisakyti vykdyti Jūsų prašymą susipažinti su duomenimis ar imti mokestį už tokio prašymo įvykdymą?**

Jūsų prašoma informacija, įskaitant asmens duomenų kopiją, Jums turi būti pateikta nemokamai. Kai Jūsų prašymai susipažinti su duomenimis yra akivaizdžiai nepagrįsti arba neproporcingi, visų pirma dėl jų pasikartojančio turinio, duomenų valdytojas gali:

* Imti pagrįstą mokestį, atsižvelgdamas į informacijos teikimo ar veiksmų, kurių prašote atlikti, administracines išlaidas; arba
* Atsisakyti imtis veiksmų pagal Jūsų prašymą susipažinti su duomenimis ir apie tokį atsisakymą turi Jus informuoti.

Duomenų valdytojui tenka pareiga įrodyti, kad Jūsų prašymas susipažinti su duomenimis yra nepagrįstas arba neproporcingas.

1. Jei pageidaujate, kad duomenų valdytojas patvirtintų tik kai kurių Jūsų duomenų tvarkymą / netvarkymą, aiškiai įvardykite tokius duomenis, pavyzdžiui, mano medicininiai įrašai, kuriuos nuo 2017 iki 2018 tvarkė „X“ ligoninė; mano asmens byla; banko sąskaitos Nr. xxx, pavedimų kopijos nuo 2018 m. spalio 1 d. iki 2019 m. sausio 1 d. [↑](#footnote-ref-1)
2. Šį punktą išbraukite, jei asmens duomenų kopijos nepageidaujate. [↑](#footnote-ref-2)
3. Reikiamą langelį pažymėkite. [↑](#footnote-ref-3)
4. Taikoma tik tuo atveju, kai asmens duomenys renkami ne iš Jūsų. [↑](#footnote-ref-4)